
Uznesenie Okresný súd Lučenec vo veci starostlivosti o maloleté dieťa: A. B., narodená XX.XX.XXXX, bytom ako matka, dieťa zastúpené kolíznym opatrovníkom: Úrad práce, sociálnych vecí a rodiny Lučenec, dieťa rodičov: matka C. D., narodená XX.XX.XXXX, bytom E. XXX a otec F. B., narodený XX.XX.XXXX, bytom G. XX, o návrhu na nariadenie neodkladného, takto rozhodol: Súd n a r i a ď u j e neodkladné opatrenie v tomto znení: I.Dočasne u m i e s t ň u j e maloletú A. B., narodenú XX.XX.XXXX do starostlivosti Reedukačného centra, H. I. B. X, G.. II. U k l a d á povinnosť matke C. D., narodenej XX.XX.XXXX o d o v z d a ť maloletú A. B., narodenú XX.XX.XXXX do starostlivosti Reedukačného centra, H. I. B. X, G. za súčinnosti Úradu práce, sociálnych vecí a rodiny Lučenec. III. Neodkladné opatrenie bude trvať do právoplatného skončenia vo veci samej vedenej pod sp. zn. 17P/17/2025. odôvodnenie: 1.Úrad práce, sociálnych vecí a rodiny Lučenec podaným návrhom doručeným tunajšiemu súdu dňa 31.01.2025 sa domáhal nariadenia neodkladného opatrenia, ktorým by uložil povinnosť odovzdať matke maloletú do starostlivosti Reedukačného centra, G. a zároveň žiadal nariadenie ústavnej starostlivosti nad maloletou. Ako dôvod uviedol, že úrad vedie spisovú dokumentáciu maloletých detí od roku 2016 z dôvodu konania o úprave rodičovských práv a povinností k maloletým deťom. Maloleté deti J. B., A. B. a K. B. boli rozsudkom sp. zn. 12P/11/2016 zo dňa 03.03.2016 zverené do osobnej starostlivosti matky. Rozsudkom Okresného súdu v Lučenci sp. zn. 17P/78/2024 zo dňa 20.06.2024, ktoré nadobudlo právoplatnosť dňa 28.08.2024, súd zrušil výchovné opatrenie uložené uznesením Okresného súdu Lučenec č. k. 17P/18/2024-55 zo dňa 19.03.2024 odo dňa 26.06.2024. V záverečnej správe diagnostického centra sa uvádza, že naďalej odporúčajú monitorovať rodinné prostredie a tiež pokračovať v psychologickom vedení dievčaťa v spáde. V prípade jej opätovného zlyhania diagnostické centrum doporučuje umiestnenie v reedukačnom centre. V spoločnej domácnosti na adrese E. XXX žije matka C. D., narodená XX.XX.XXXX, otec F. B., narodený XX.XX.XXXX a maloleté deti A. B., narodená XX.XX.XXXX, J. D., narodená XX.XX.XXXX a K. B., narodená XX.XX.XXXX. Rodina žije aktuálne v prízemnom rodinnom dome starých rodičov zo strany matky. Starí rodičia tiež žijú v rodinnom dome, ktorého vlastníkom je starý otec. Podmienky na bývanie zodpovedajú hygienickému štandardu príslušnej komunity. Prostredie, v ktorom maloleté deti žijú, sú primerané na uspokojovanie ich potrieb. Z informačného systému úradu o výplate sociálnych dávok bolo zistené, že príjem do rodiny tvorí prídavok na dieťa v celkovej sume 180 eur mesačne. Výplata dávky v hmotnej núdzi bola pre rodinu toho času pozastavená. V rodine sa vykonávali v minulosti aj toho času sa vykonávajú opatrenia SPODaSK
ambulantnou a terénnou formou v Centre pre deti a rodiny, Lučenec na základe odporučenia Úradu práce, sociálnych vecí a rodiny Lučenec, v súlade s ustanovením § 59 ods. 3 zákona č. 305/2005 Z. z. o sociálnoprávnej ochrane detí a sociálnej kurately a o zmene a doplnení niektorých zákonov v znení neskorších predpisov a v súlade s § 12 vyhlášky MPSVR SR č. 103/2018 Z. z., ktorou sa vykonávajú niektoré ustanovenia Zákona č. 305/2005 Z. z. CDR Lučenec v období od júla 2022 do februára 2023 ambulantne v rodine vykonávalo, v súlade s § 11 ods. 3 písm. b) bod 4 cit. zákona, odborné metódy práce na podporu rozvoja a obnovy kompetencií rodičov v starostlivosť o dieťa so zameraním na predchádzanie, zmiernenie alebo eliminovanie príčin ohrozenia dieťaťa v prirodzenom rodinnom prostredí, najmä prostredníctvom posilňovania rodičovských a sociálnych zručností za účelom eliminácie negatívnych vplyvov ohrozujúcich dieťa a rodinu v rozsahu 20 hodín priameho výkonu. Ďalšia dohoda o vykonávaní opatrení SPODaSK bola uzatvorená na obdobie od marca 2023 do októbra 2023 v počte 20 hodín priame výkonu práce, v súlade s § 11 ods. 3 písm. b) bod 3 cit. zákona - odborné metódy práce na podporu riešenia výchovných, sociálnych a iných problémov v rodine a v medziľudských vzťahov. Cieľom vykonávania opatrení bolo odstránenie porúch správania v spolupráci s rodinou, ako aj so samotnými maloletými deťmi, motivácia maloletých detí k stabilnému správaniu, pracovať na regulácii problémového správania maloletých detí v školskom prostredí. Napriek vyčerpaným hodinám priameho výkonu opatrení sa v rodine nepodarilo vytvoriť trvalo udržateľné formy správania u maloletých detí. Nakoľko maloletá Zlatica prejavila záujem o pozitívnu zmenu vo svojom správaní, CDR Lučenec odporučilo v záverečnej správe navýšiť časový fond na vykonávanie opatrení na 10 hodín. V záujme dosiahnutia pozitívneho výsledku v jej správaní, konaní a plnenia povinnej školskej dochádzky v školskom roku 2023/2024, úrad dňa 27.10.2023 vydal dodatok k odporučeniu vo veci navýšenia časového fondu výkonu opatrení. Od mesiaca december 2024 sa opakovane vykonávajú opatrenia v zmysle § 11 ods. 3 písm. b) bod 3 – odborné metódy práce na podporu riešenia výchovných, sociálnych a iných problémov v rodine a v medziľudských vzťahoch v rozsahu 20 hodín. Aj počas realizácie opatrení SPODaSK prostredníctvom CDR orgán SPODaSK prijímal oznámenia o zanedbávaní povinnej školskej dochádzky ohľadne maloletej A. B.. Matka maloletej A. v poslednom období opakovane kontaktovala úrad vo veci umiestnenia maloletej dcéry vo výchovnom zariadení z dôvodu nezvládania jej výchovy. Dňa 30.01.2025 bola na vyžiadanie úradu doručené aktuálne hodnotenie na žiačku A. B., v ktorom sa uvádza, že dieťa navštevuje v školskom roku 2024/2025 X. D. triedu (rok školskej dochádzky je desiaty). Žiačka chodí do školy veľmi málo, aj preto si v triede nevytvorila žiadne priateľstvá. Na hodinách sa snaží pracovať, ale tým, že často vymeškáva, tak sa jej pracuje ťažko. Chodí do školy silno namaľovaná. Jej záujem o vzdelávanie je slabý, učivo si nedoberie, úlohy si nerobí. Pre časté vymeškávanie má málo známok a má veľmi slabé vedomosti. Do školy chodí bez školských pomôcok a tašky. Spolupráca rodičov so školou je na nízkej úrovni. Po vianočných prázdninách žiačka do školy vôbec nechodila a rodičia dieťa vôbec neospravedlňovali. Z vykonaných šetrení v rodine a prijatých správ zo základnej školy má OSPODaSK za preukázané, že rodičia zlyhávajú pri povinnosti zabezpečiť maloletému dieťaťu riadnu dochádzku do školy a prípravu na vyučovanie. Do školy prichádza nepripravená, bez domácich úloh, pomôcok, alebo sa škole vyhýba, resp. uteká z nej. Napriek vykonávaným opatreniam SPODaSK ambulantnou formou, prostredníctvom CDR sa nepodarilo u maloletej dosiahnuť takú pozitívnu zmenu v jej správaní a konaní, ktorá by viedla k riadnemu plneniu povinnej školskej dochádzky a rešpektovaniu autority. Vzhľadom na vyššie uvedené je úrad toho názoru, že situáciu maloletej je potrebné riešiť bezodkladne a preto sa domáha dočasnej úpravy pomerov účastníkov konania v zmysle § 367 ods. 1, 2 zákona č. 161/2015 Z. z. Civilného mimosporového poriadku a to nariadenia neodkladného opatrenia, na základe ktorého by bola maloletá Zlatica odovzdaná v zmysle § 324 ods. 1 zákona č. 160/2015 Z. z. Civilného sporového poriadku do starostlivosti Reedukačného centra, H. I. B. X, G.. Zároveň žiadajú uložiť povinnosť matke C. D., narodenej XX.XX.XXXX v súčinnosti s Úradom práce, sociálnych vecí a rodiny Lučenec, aby odovzdala maloletú A. B., narodenú XX.XX.XXXX do starostlivosti Reedukačného centra, H. I. B. X, G.. Následne na základe vykonaného dokazovania z dôvodov vyššie uvedených úrad navrhuje, aby Okresný súd Lučenec vydal uznesenie, ktorým by uložil maloletej A. B., narodenej XX.XX.XXXX, bytom E. XXX výchovné opatrenie – pobyt v Reedukačnom centre, H. I. B. X, G. na zabezpečenie odbornej pomoci najdlhšie na šesť mesiacov od umiestnenia maloletej. 2. Zo správy Základnej školy s materskou školou v C. zo dňa 29.01.2025 vyplýva, že maloletá v školskom roku 2024/2025 navštevuje 9. D. L. chodí do školy veľmi málo, na hodinách sa snaží pracovať, ale tým, že často vymeškáva, tak sa jej ťažko pracuje. Záujem o vzdelanie z jej strany je veľmi slabý, do školy chodí bez tašky a učebných pomôcok. Vyjadrila sa, že jej na známkach nezáleží. Má veľmi slabú dochádzku, v septembri vymeškala 70 ospravedlnených hodín, v októbri 100 ospravedlnených
hodín, v novembri 79 ospravedlnených, v decembri 44 ospravedlnených, v januári 11 ospravedlnených a 76 neospravedlnených. Po vianočných prázdninách žiačka do školy vôbec nechodila a rodičia ju neospravedlnili. Pochádza zo slabších sociálnych pomerov. Matka maloletú nezvláda, nevie, čo si s ňou počať, priznáva, že dlhodobo zlyháva vo výchove. Maloletá z domu uteká, pretože doma nepočuje pekné slovo, nemá tam svoje súkromie, zaobchádza sa s ňou zle. Následne po odchode zo školy väčšinou nejde domov, túla sa po obci, ak má peniaze, ide do mesta. Popri závislosti na cigaretách, najnovšie vyhľadáva alkohol s tendenciou opiť sa do „bezvedomia“. Domov sa vrátiť nechce, nenávidí to tam, nenávidí matku. 3. Zo súhlasu k umiestneniu, ktoré vypracovalo reedukačné centrum, bolo zaslané 27.01.2025 úradu práce, sociálnych vecí a rodiny, vyplýva, že súhlasia, aby maloletá bola umiestnená v ich zariadení. 4. Zo správy diagnostického centra zo dňa 18.06.2024 vyplýva, že v tom čase odporučili ukončenie neodkladného opatrenia ku koncu školského roka 2023/2024. Odporučili rodinu monitorovať v spolupráci s úradom práce, sociálnych vecí a rodiny a tiež pokračovať v psychologickom vedení dievčaťa v spáde. V prípade opätovného zlyhania, resp. ťažkostí s usmerňovaním jej správania odporúčajú umiestnenie v reedukačnom centre. 5. Podľa § 2 ods. 1 Civilného mimosporového poriadku (ďalej CMP), na konanie podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 324 ods.1 Civilného sporového poriadku (ďalej CSP) pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa § 367 ods. 1 CMP neodkladným opatrením môže súd nariadiť, ak ten, kto má maloletého pri sebe, maloletého odovzdal do starostlivosti toho, koho označí súd alebo do striedavej osobnej starostlivosti. 8. Podľa § 367 ods. 3 o návrhu na nariadenie neodkladného opatrenia rozhodne súd najneskôr do siedmych dní od doručenia návrhu. V tejto lehote súd uznesenie vyhotoví. 9. Podľa § 367 ods. 4 uznesenie o nariadenie neodkladného opatrenia je vykonateľné vyhlásením: ak sa nevyhlasuje je vykonateľné len čo bude vyhotovené. 10. Podľa § 367 ods. 5 uznesenie o nariadenie neodkladného opatrenia súd môže doručiť účastníkom, až pri uskutočnení výkonu, ak je predpoklad, že by bol výkon rozhodnutia inak zmarený. Účastníkom, ktorí boli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. 11. Podľa čl. 5 základných zásad zákona č. 36/2005 Zb. o rodine, záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňujú najmä: a) úroveň starostlivosti o dieťa b) bezpečie dieťaťa, ako aj bezpečie a stabilita prostredia, v ktorom sa dieťa zdržiava c) ochrana dôstojnosti, ako aj duševného, telesného a citového vývinu dieťaťa d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou f) podmienky na zachovanie identity dieťaťa a na rozvoj schopnosti a vlôh dieťaťa g) názor dieťaťa a jeho možné vystavenie konfliktu lojality a následnému pocitu viny h) podmienky na vytváranie a rozvoj vzťahových väzieb s obidvoma rodičmi, súrodencami a s inými blízkymi osobami i) využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinnosti. 12. V danom prípade sa Úrad práce, sociálnych vecí a rodiny domáhal nariadenia neodkladného opatrenia podľa § 367 CMP pred začatím konania.
13. Neodkladné opatrenie ako procesný inštitút slúži na zabezpečenie ochrany porušených alebo ohrozených práv účastníkov do času definitívnej právnej ochrany a zabezpečuje, aby sa v konaní pokračovalo bez ďalšieho porušovania alebo ohrozovania práva, ktorého ochrany sa účastníci domáhajú. Pred jeho nariadením súd nemusí zisťovať všetky skutočnosti potrebné na vydanie rozhodnutia vo veci samej. Je potrebné osvedčiť okolnosti, z ktorých sa vyvodzuje opodstatnenosť návrhu na nariadenie neodkladného opatrenia. Miera osvedčenia sa riadi danou situáciou, najmä naliehavosťou jej riešenia. Na jeho nariadenie musia nastať závažné okolnosti, keď na ochranu záujmov dieťaťa je neodkladná úprava pomerov nevyhnutná. Účelom neodkladného opatrenia je predovšetkým rýchla (bezodkladná) úprava faktických a právnych pomerov účastníkov. 14. Vo veci starostlivosti súdu o maloleté deti sa nevyhnutnosť nariadiť neodkladné opatrenie posudzuje vždy z hľadiska záujmu dieťaťa, ktorý je prioritný. Len v prípade osvedčenia bezprostredného ohrozenia dieťaťa, či osvedčenia iného závažného dôvodu, je na mieste rozhodnúť neodkladným opatrením. 15. Podľa základných zásad čl. 5 písmeno a) až c), zákona o rodine, záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu dieťaťa sa zohľadňuje najmä úroveň starostlivosti o dieťa, bezpečie dieťaťa ako aj bezpečie a stabilita prostredia, v ktorom sa dieťa zdržiava, ochrana dôstojnosti ako ja duševného, telesného a citového vývinu dieťaťa. 16. Na základe vykonaného dokazovania súd dospel k záveru, že je v záujme maloletého dieťaťa, aby bolo umiestnené do Reedukačného centra v reedukačnom centre za účelom zabezpečenia odbornej pomoci, nakoľko ako vyplýva zo správy kolízneho opatrovníka, ako aj zo správy školy, maloletá si neplní svoje školské povinnosti, nemá záujem si zlepšiť správanie v školskom ani v domácom prostredí napriek tomu, že bola predtým umiestnená aj v Diagnostickom centre, Ružomberok. Matka nezvláda výchovu maloletej, viackrát kontaktovala úrad práce so žiadosťou o umiestnenie maloletej vo výchovnom zriadení. Maloletá ju neposlúcha, nerešpektuje ju, odmieta si plniť povinnú školskú dochádzku, odchádza z domácnosti, nakoľko v domácom prostredí nemá vytvorené adekvátne podmienky pre výchovu a štúdium, toto prostredie nenávidí, ako aj nenávidí svoju matku. Intervencia zo strany úradu sa minula účinku, nepodarilo sa dosiahnuť pozitívnu zmenu v jej správaní a konaní, ktorá by viedla k riadnemu plneniu povinnej školskej dochádzky a rešpektovaniu autority. Vzhľadom na tú skutočnosť, že v domácom prostredí maloletá nemá vytvorené vhodné podmienky pre zabezpečenie ochrany maloletého dieťaťa, ktorá je nevyhnutná pre jeho zdravie a bezpečný vývoj, súd rozhodol tak, ako je uvedené vo výrokovej časti tohto uznesenia. 17. Zároveň súd uložil povinnosť matke aby za súčinnosti úradu práce, sociálnych vecí a rodiny, Lučenec odovzdala maloletú do Reedukačného centra, Levoča. Predmetné neodkladné opatrenie bude trvať až do právoplatného skončenia konania vo veci samej. Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia, prostredníctvom Okresného súdu Lučenec, Ulica Dr. Herza 14, 984 37 Lučenec na Krajský súd v Žiline. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1, 2 Civilného mimosporového poriadku (ďalej len „CMP“) je odvolanie možné odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 CMP v odvolacom konaní možno uvádzať nové skutkové tvrdenia a predkladať nové dôkazné návrhy. Podľa § 64 CMP zmena návrhu na začatie konania je v odvolacom konaní prípustná.
Podľa § 65 CMP odvolací súd nie je viazaný rozsahom odvolania vo veciach, v ktorých možno začať konanie aj bez návrhu. Podľa § 66 CMP odvolací súd nie je odvolacími dôvodmi viazaný. Podľa § 67 CMP na vady konania pred súdom prvej inštancie prihliada odvolací súd, len ak mali za následok nesprávne rozhodnutie vo veci. Podľa § 367 ods. 3 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

